
Tisztelt Képviselő-testület!

A települési önkormányzat kötelező feladata a helyi közművelődési tevékenység támogatása.  

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény alapján minden települési önkormányzat kötelező feladata a közművelődési alapszolgáltatás megszervezése, azaz a művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása. Ennek keretében a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja, a művelődő közösség számára bemutatkozási lehetőségeket teremt, fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.
Az önkormányzat a közművelődési alapszolgáltatások közül a következőket biztosítja: 

       a) a művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

       b) a közösségi és társadalmi részvétel fejlesztése,

       c) az egész életre kiterjedő tanulás feltételeinek biztosítása,

       d) a hagyományos közösségi kulturális értékek átörökítése feltételeinek biztosítása,

       e) az amatőr alkotó- és előadó-művészeti tevékenység feltételeinek biztosítása.
A törvény szerint a települési önkormányzat a közművelődési alapszolgáltatások folyamatos hozzáférhetősége érdekében közösségi színteret, illetve közművelődési intézményt biztosít.  E feladatait önkormányzatunk a Wass Albert Művelődési Központ és Könyvtáron – mint közművelődési intézményen – keresztül látja el, mely évente beszámol az e körben végzett tevékenységéről.
Kérem az előző évről elkészített beszámoló megtárgyalását és elfogadását.

…/2025. (II. 27.) ÖKT határozati javaslat
Sülysáp Város Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény alapján a Wass Albert Művelődési Központ és Könyvtár 2024. évi közművelődési tevékenységéről szóló beszámolót – megköszönve az intézmény elmúlt évi munkáját – elfogadja. 

Sülysáp, 2025. február 21.

